Diari Oficial de la Generalitat Valenciana


Sumari del DOGV 8540, del 03-05-2019 (2019/3772)

RESOLUCIÓ de 5 d'abril de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 6/19-AIA Sinarcas.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8540

Data del DOGV
:   03-05-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/3772


Data del document
:   05-04-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Sinarcas
    * impacte ambiental

RESOLUCIÓ de 5 d'abril de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 6/19-AIA Sinarcas. [2019/3772]  
De conformitat amb l'article 47.3 de la Llei 21/2013, de 9 de desembre, d'avaluació ambiental, que estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 6/19-AIA Sinarcas.  
  
«Informe d'impacte ambiental.  
Expedient: 6-2019-AIA.  
Títol: Ampliació d'explotació porcina de transició de garrins.  
  
Promotor: Julio Miguel Clemente Lloria.  
Òrgan substantiu: Ajuntament de Sinarcas.  
Localització: parcel·la 189 del polígon 11 de Sinarcas (València).  
  
Antecedents  
El 30 de novembre de 2006 la Secretaria Autonòmica de Territori i Medi Ambient emet declaració d'impacte ambiental de l'expedient 374-2006-AIA referent al projecte de legalització i ampliació d'explotació porcina de transició de garrins en la parcel·la 189 del polígon 11 de Sinarcas (València).  
L'activitat productiva consistia en una explotació porcina de transició que comptava amb una nau i es plantejava l'execució d'una nova nau per a aconseguir una capacitat en places de 6.668 garrins de transició. A més de les dues naus l'explotació comptaria amb local tècnic, tres casetes de diferents usos i una bassa exterior de purins.  
El 17 de gener de 2019 té entrada en el Servei d'Avaluació d'Impacte ambiental, procedent de l'Ajuntament de Sinarcas, com a òrgan substantiu, expedient d'ampliació de l'explotació existent, les característiques de la qual es descriuen a continuació.  
  
Descripció del projecte  
Es proposa ampliar la nau 2 amb la construcció de dues noves sales per a augmentar l'explotació en 992 places. La capacitat total de l'explotació una vegada ampliada serà de 7.660 places.  
Les noves 992 places de garrins equivalen a 165 places d'engreix de més de 20 kg, d'acord amb les equivalències en unitat ramadera major (UGM) dels diferents tipus de bestiar porcí, recollides en l'annex I del Reial decret 324/2000, de 3 de març, pel qual s'estableixen normes bàsiques d'ordenació de les explotacions porcines.  
L'explotació està actualment formada per les següents edificacions:  
  
- Nau 1: es tracta d'una nau rectangular de 67,72 metres de llarg per 16,26 metres d'ample (1.101,12 m² construïts). Adossada a aquesta nau es disposa d'una caseta per a la calefacció i una caseta per a la màquina de rentada. Està interiorment dividida en 10 sales amb capacitat per a 4.188 animals.  
- Nau 2: la nau té forma rectangular i unes dimensions exteriors de 42,90 metres de longitud i 15,35 metres d'amplària (658,51 m² construïts). Disposa d'un local adossat per a la màquina de neteja i per a traster, amb una superfície de 4,56 m² construïts. Està interiorment dividida en 5 sales amb capacitat per a 2.480 animals.  
- Caseta magatzem: al costat de l'entrada de l'explotació hi ha un local tècnic (38,44 m² construïts) que serveix d'accés a l'explotació.  
  
- Bassa de purins: en l'extrem nord de la parcel·la en la qual es troba l'explotació es disposa d'una bassa de purins enterrada de 14,52 metres de llarg i 4,46 metres d'ample, per tant la superfície ocupada és de 64,76 m².  
Per a la calefacció de les naus l'explotació disposa d'un depòsit d'emmagatzematge de gasoil que alimenta la caldera de gasoil. La instal·lació d'aquest depòsit de gasoil compleix tot el que es disposa en el Reial decret 1427/1997, de 15 de setembre, pel qual s'aprova la instrucció tècnica complementària MI-IP 03 «Instal·lacions petrolíferes d'ús propi».  
L'actuació prevista en aquest projecte consistirà en l'ampliació de la nau 2, prolongant l'edificació existent en unes dimensions de 15,35 metres d'ample i 15,80 metres de llarg. L'ampliació suposarà la construcció de dues noves sales amb capacitat per a 496 animals cadascuna.  
  
El total de superfície ocupada serà de 2.092,78 m².  
El sistema de maneig dels animals és per lots. Cada setmana entraran 1.101 animals amb un pes mitjà de 6 quilograms, que romandran en l'explotació durant un cicle de 40 dies, fins a arribar a un pes màxim de 20 quilograms.  
En l'explotació es consumiran anualment 1.608 tm/any de pinso i 7.816 m³/any d'aigua per a consum dels animals, neteja i serveis higiènics.  
Es produiran en l'explotació 3.140,6 m³/any de purins que contindran 9.115,4 kg de nitrogen que es gestionaran mitjançant el seu ús com adob en cultius.  
Els purins s'emmagatzemaran en fosses interiors i bassa exterior de purins. La capacitat d'emmagatzematge total (explotació antiga i ampliada) és de 1.432,47 m³, capacitat que permet emmagatzemar-hi la producció de 5 mesos.  
La dosi màxima de nitrogen a aplicar als cultius respectarà el codi de bones pràctiques agràries de la Comunitat Valenciana (CBPACV), aprovat per l'Ordre 10/2018, de 27 de febrer, de la Conselleria d'Agricultura, Medi Ambient, Canvi Climàtic i Desenvolupament Rural, sobre la utilització de matèries fertilitzants nitrogenades en les explotacions agràries de la Comunitat Valenciana. Es disposa de 170,02 ha per a gestionar el nitrogen contingut en els purins.  
En l'explotació es produiran envasos contaminats procedents dels tractaments veterinaris i dels productes de neteja i desinfecció que s'emmagatzemen en recipients estancs i des d'on són retirats per gestor autoritzat.  
L'explotació es troba inscrita com a productor de residus. A més disposa d'assegurança de recollida i destrucció de cadàvers que s'ampliarà una vegada es concedisca la llicència ambiental. Els cadàvers es depositen en contenidor homologat que és recollit per l'empresa gestora.  
  
Tramitació administrativa  
El 17 de gener de 2019 té entrada en el Servei d'Avaluació d'Impacte Ambiental expedient a l'efecte de l'inici del procediment simplificat d'avaluació d'impacte ambiental.  
L'expedient conté:  
- Certificat de compatibilitat urbanística de 31 de maig de 2018 amb caràcter favorable.  
Justificació del tràmit d'informació pública per 30 dies hàbils.  
Informe de la Direcció Territorial de València en matèria del sòl no urbanitzable de 5 de desembre de 2012 amb caràcter favorable sempre que es complisca el que es disposa en l'article 197.a de la Llei 5/2014, de 25 de juliol, d'ordenació del territori, urbanisme i paisatge, per això el promotor del projecte ha de deixar almenys la meitat de la parcel·la lliure d'edificació.  
Informe del tècnic municipal de 7 de desembre de 2018.  
La documentació tècnica del projecte i de l'estudi d'impacte ambiental conté:  
- Justificació del pagament d'assegurança agropecuària.  
- Justificant de notificació d'instal·lacions incloses en el grup C del catàleg d'activitats potencialment contaminadores de l'atmosfera.  
  
- Informe de la Direcció General de Patrimoni Cultural Valencià de 16 d'octubre de 2007 emés en la tramitació de l'expedient 374-2006-AIA, en el qual s'exposa que, realitzada la prospecció arqueològica i aportada la documentació relativa als seus resultats, no s'han documentat jaciments arqueològics ni elements etnològics i s'ha de realitzar l'oportuna consulta referent al patrimoni paleontològic.  
L'informe continua indicant que en l'estudi d'impacte ambiental «haurà de preveure's que l'aparició de restes arqueològiques o paleontològiques en el curs de les obres determinarà l'obligació de suspendre l'actuació, delimitar el perímetre d'afecció i notificar immediatament a aquesta conselleria a aquest efecte que es determinen les mesures oportunes, de conformitat amb el que es preveu en la Llei del patrimoni cultural valencià».  
- Certificat de disponibilitat d'aigua de l'Ajuntament de Sinarcas de 8 d'octubre de 2018 en el qual es justifica que l'ajuntament disposa de concessió per a usos ramaders i que del volum disponible existeixen excedents per a subministrar 7.816 m³/any a l'explotació.  
- Autorització per a abocament a EDAR d'aigües sanitàries.  
- Còpia de contracte de retirada de residus sanitaris.  
Consultes.  
En l'àmbit de tramitació de l'expedient s'ha aportat documentació i s'han emés diferents informes sectorials. Es considera que, atenent les possibles afeccions ambientals del projecte, no cal realitzar noves consultes i es disposa de suficients elements de judici per a resoldre.  
  
Anàlisi del projecte segons els criteris de l'annex III de la Llei 21/2013 d'avaluació ambiental, modificada per la Llei 9/2018.  
Es realitzarà l'anàlisi tenint en compte el projecte tècnic i el document ambiental aportat pel promotor. Els aspectes previstos i analitzats en la descripció del projecte no seran inclosos en l'anàlisi que es realitzarà a continuació.  
a) Característiques del projecte.  
Es produirà en la modificació del projecte un augment de la superfície edificada en un 13,1 %, superfície que es considera no significativa tenint en compte les característiques de la parcel·la i la superfície total d'aquesta (4,83 ha).  
L'augment de la capacitat productiva (992 places de transició), equival a un augment de 19,84 UGM, o 165 places d'engreix de 20 a 100 kg, augment que no aconsegueix el llindar mínim exigible en l'avaluació d'impacte ambiental i per això, en principi, no significatiu.  
Pot existir un efecte acumulatiu amb el projecte aprovat. Tenint en compte que l'efecte ambiental més rellevant de les explotacions porcines es deriva de la gestió dels purins, i el risc de contaminació als aqüífers que suposa la seua gestió, amb la finalitat d'evitar l'augment dels efectes desfavorables sobre el medi ambient, s'ha redactat un pla de gestió de purins actualitzat d'acord amb les noves recomanacions establides en el CBPACV.  
En l'explotació es produirà un augment de la producció de residus, generació d'olors i de gasos d'efecte d'hivernacle i consums com ara pinsos i aigua. Es donarà un augment del consum d'aigua aproximat de 1012,6 m³/any. No s'espera un efecte rellevant en el consum d'aigua tenint en compte que l'òrgan substantiu ha justificat la suficiència de recursos hídrics.  
b) Ubicació del projecte  
L'ampliació de l'explotació se situarà en zona no considerada vulnerable a la contaminació per nitrats, se situa en zona de vulnerabilitat mitjana d'aqüífers, sense afecció a espais naturals protegits inclosos els espais Xarxa Natura 2000.  
En la parcel·la hi ha terrenys considerats com a terreny forestal estratègic segons el Pla d'acció territorial forestal (PATFOR) de la Comunitat Valenciana. L'ampliació no afectarà aquests terrenys.  
D'acord amb el visor cartogràfic de la Generalitat Valenciana, en l'àmbit de l'actuació es troba l'hàbitat no prioritari 9340 Alzinars de Quercus ilex i Quercus rotundifolia. L'actuació prevista no suposarà cap afecció a aquest hàbitat atés que l'ampliació se situa sobre terreny antropitzat que forma part de l'explotació existent.  
  
L'àmbit de l'explotació no està afectada per risc d'inundació segons el Pla d'acció territorial per a prevenció del risc d'inundació a la Comunitat Valenciana (PATRICOVA).  
La parcel·la on es realitzarà l'ampliació no està dins d'una àrea especialment significativa per la presència d'elements arqueològics o etnològics.  
c) Característiques del potencial impacte.  
En la fase d'obres es produirà un efecte negatiu suportat pel medi físic: flora, aire i medi perceptiu.  
Els processos físics i biològics que caracteritzen el sòl productiu poden veure's afectats per fenòmens com ara la compactació, erosió, pèrdua de permeabilitat, etc. que tenen lloc durant la fase d'obres del projecte, però vistes les reduïdes dimensions de les noves construccions previstes l'impacte no serà significatiu.  
El risc d'erosió actual de la parcel·la està valorat com molt baix mentre que l'erosió potencial en la parcel·la està valorada com baixa. No és esperable que l'ampliació de la nau, per la seua escassa magnitud i les característiques de l'obra a realitzar, agreuge el risc existent.  
Amb la finalitat d'evitar efectes ambientals significatius en la fase de replanteig de la nova nau no s'ocuparà més terreny que l'imprescindible. Es triaran i controlaran convenientment els llocs destinats a materials i restes d'obra, de manera que es minoren al màxim els impactes paisatgístics. Al final del projecte s'entregaran els residus de construcció i demolició (RDC) a un gestor autoritzat per a la seua valorització.  
  
El tipus de construcció, els materials a utilitzar, així com els colors a emprar seran en tot moment del tipus que harmonitzen amb l'arquitectura tradicional de la zona, a fi de minorar en la mesura del possible l'impacte en el paisatge.  
La maquinària utilitzada en la construcció serà seleccionada de forma convenient, de manera que els impactes que la seua utilització ocasione siguen els menors possibles, malgrat el seu ús temporal.  
L'activitat es troba inclosa en el catàleg d'activitats potencialment contaminadores de l'atmosfera i es realitzaran les notificacions previstes en la Llei 34/2007 de qualitat de l'aire i protecció de l'atmosfera davant l'òrgan competent.  
La modificació suposa un increment poc significatiu de l'emissió de contaminants a l'atmosfera.  
La utilització del recurs aigua suposa la utilització d'un recurs escàs. En aquest cas l'augment del consum no és molt elevat i s'ha justificat, mitjançant l'estudi dels recursos disponibles, la disponibilitat del recurs.  
  
L'ampliació prevista no suposarà impactes sobre la vegetació i la fauna pel fet que la zona d'ampliació no disposa d'elements naturals i no s'han detectat, consultat el banc de dades de biodiversitat de la GVA, espècies prioritàries que puguen veure's afectades per l'ampliació prevista.  
La xicoteta ampliació prevista no tindrà incidència en el paisatge ni en el potencial de vistes de la zona.  
Pel fet que la distància de l'ampliació prevista a la població de Sinarcas és major de 4,7 km, no és previsible que la població resulte afectada per l'increment de sorolls o olors.  
No obstant això, per a evitar augment de la generació d'olors es realitzaran neteges periòdiques i es mantindrà una ventilació constant en la nau a través dels corrents que provocaran els sistemes de ventilació.  
  
Amb la finalitat d'evitar contaminació d'aigües superficials i subterrànies, els canals de recollida de purins de la nova edificació, igual que els canals i la bassa existents, seran de formigó amb parets i sòl esquerdejats i impermeabilitzats en la seua cara interior amb arrebossat de morter ric en ciment.  
Amb la finalitat de disminuir el volum de purins produït i reduir-ne el contingut de nutrients, es realitzarà la neteja de les naus amb aigua a pressió, de manera que el volum final usat es reduïsca considerablement.  
El pinso subministrat tindrà una formulació dissenyada per a ser una ració molt digestible per als animals el que implica una reducció important dels nutrients que apareixeran després del procés digestiu en les dejeccions generades per cada porc. Això suposa que els purins seran menys contaminants per al medi físic on s'abocaran i també més fàcilment degradables.  
L'aplicació de purins es realitzarà conforme al pla de gestió de purins inclòs en el present estudi, complint en tot moment les dosis màximes d'aplicació de nitrogen segons el CBPA de la Comunitat Valenciana.  
Finalment, s'ha d'indicar que en el programa de vigilància ambiental es preveuen diverses mesures de control entre les quals es destaquen les següents:  
- Supervisió d'aparició d'elements del patrimoni cultural valencià el que determinaria l'obligació de suspendre l'actuació, delimitar el perímetre d'afecció i notificar l'aparició de restes a l'òrgan competent.  
  
- Gestió de RCD tenint en compte el Decret 200/2004.  
- Comprovació mensual de l'estanquitat i impermeabilitat dels sistemes de recollida de purins, veient que no hi haja fissures en murs.  
  
- Control de desbordament de fosses d'emmagatzematge, control de fissures.  
Consideracions de l'òrgan ambiental  
Encara que l'ampliació proposada és d'escassa magnitud hi haurà un augment en la producció de purins, en el consum d'aigua, pinso, energia i generació de gasos d'efecte d'hivernacle, per això s'ha valorat la significació de l'efecte del total de l'explotació resultant mitjançant la valoració pel procediment d'avaluació d'impacte ambiental pel tràmit simplificat.  
Les mesures correctores proposades com ara la utilització de pinsos adaptats a les característiques dels animals, la utilització d'aigua a pressió en la neteja de les naus o la redacció d'un nou pla de gestió de residus adaptat a les recomanacions de l'actual CVBPA, ajustant les dosis d'aportació de nitrogen a les necessitats mitjanes dels cultius, poden contribuir al fet que la suma dels efectes ambientals de l'explotació actual i l'ampliada no suposen un augment significatiu dels efectes ambientals.  
En relació amb les modificacions introduïdes en la Llei 9/2018, en l'estudi d'impacte ambiental s'ha tingut en compte el risc (amb les dades conegudes) que el projecte siga afectat per un esdeveniment com ara una inundació o puga generar riscos per al medi ambient derivats d'un inadequat emmagatzematge dels purins o de la seua inadequada gestió.  
Hi ha altres aspectes que caldria preveure perquè l'activitat en el seu conjunt no genere efectes ambientals significatius i que s'inclouran com a condicionants ambientals en el present informe d'impacte ambiental i que han d'incorporar-se, igual que la resta de normativa d'aplicació, en l'autorització substantiva o d'obres.  
Segons el que s'ha exposat es considera que l'ampliació és d'escassa magnitud i que no generarà efectes ambientals significatius amb les mesures correctores previstes en el projecte i en l'estudi d'impacte ambiental i els condicionants que s'establiran.  
Finalment, s'ha d'indicar que hi ha aspectes del projecte (com el pla de gestió de purins) que seran aplicables a la totalitat del projecte, així com les mesures de prevenció d'incendis forestals en compliment del criteri de no generar efectes que mitjançant la seua acumulació, puguen generar efectes adversos significatius sobre el medi ambient.  
  
Consideracions jurídiques  
1. El projecte examinat està inclòs en l'article 7.2.c de la Llei 21/2013, de 9 de desembre, modificada per la Llei 9/2018, de 5 de desembre, i constitueix un dels supòsits fàctics en els quals resulta preceptiva l'avaluació d'impacte ambiental simplificada, prèvia a la resolució administrativa que s'adopte per a l'aprovació definitiva d'aquell.  
  
2. En l'expedient s'han observat els tràmits previstos en la Llei 21/2013, d'avaluació ambiental modificada per la Llei 9/2018 i en les altres disposicions que li són aplicables.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
Per tot això es resol:  
  
Primer  
Estimar acceptable, des del punt de vista ambiental, sense perjudici de les autoritzacions sectorials que siguen aplicables, el projecte d'ampliació d'explotació porcina de transició en la parcel·la 189 del polígon 11 de Sinarcas (València); no és previsible que genere efectes ambientals significatius sempre que es complisca el contingut del document ambiental amb els condicionants i modificacions establits en el present informe d'impacte ambiental.  
  
Segon  
El projecte s'efectuarà d'acord amb el contingut del document ambiental i els condicionants següents:  
1. Mesures de prevenció en matèria d'incendis forestals:  
a) En la fase d'obres així com en les fases de desenvolupament del projecte que ho requerisquen es respectarà el Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants.  
El plec de prescripcions tècniques haurà de ser incorporat al projecte d'obra.  
b) En compliment de l'article 146 del Decret 98/1995 pel qual s'aprova el reglament de la Llei 3/1993, forestal, de la Comunitat Valenciana, es presentarà davant l'òrgan substantiu còpia del permís d'emmagatzematge de materials inflamables (depòsit de gasoil) en contigüitat amb terreny forestal.  
c) S'evitarà l'acumulació de materials que puguen inflamar-se en l'exterior de les naus.  
d) A causa de la proximitat de l'explotació a sòl forestal no es consideren adequats les tanques vegetals.  
e) Es compliran els aspectes que puguen ser aplicable dels plans de prevenció d'incendis i normativa municipal. Es podrà sol·licitar la col·laboració dels a gents mediambientals de la zona en relació amb la normativa a respectar.  
2. S'haurà de complir el que s'ha indicat en l'informe en matèria de patrimoni i s'haurà de sol·licitar informe en matèria de paleontologia.  
3. a) El pla de gestió de purins es considerarà com un pla dinàmic i per això s'ajustarà als possibles canvis de cultius o canvis de parcel·les. La base territorial es podrà ampliar o modificar sempre que es modifique al seu torn el pla de gestió, modificació de la qual haurà de quedar constància documentada, i que haurà de ser comunicada a l'òrgan substantiu i a l'òrgan ambiental.  
b) El tècnic responsable del projecte haurà d'informar el promotor del projecte sobre les condicions en les quals es realitzaran les aplicacions dels purins, les limitacions establides si escau, en les ordenances municipals, en el Reial decret 324/2000 d'ordenació de les explotacions porcines i en l'Ordre 10/2018 de la Conselleria d'Agricultura, Medi Ambient, Canvi Climàtic i Desenvolupament Rural sobre utilització de matèries fertilitzants nitrogenades en les explotacions agràries de la Comunitat Valenciana.  
Així mateix, haurà d'informar i orientar sobre les diferents dosis a emprar en els diferents cultius.  
En el cas que siguen els propietaris de les parcel·les els que distribueixen els purins en les seues explotacions, el promotor es comprometrà per escrit a comunicar de la manera que considere oportú, almenys durant el primer any, les condicions mediambientals i agronòmiques en les quals han d'aplicar-se els purins.  
4. En el cas que en el transcurs de la vida de l'activitat s'establisca a una distància viable planta de gestió de purins, la gestió haurà de realitzar-se a través d'aquesta.  
5. Els condicionants del present informe d'impacte ambiental seran complementaris als de la declaració d'impacte ambiental de 30 de novembre de 2006 per a l'expedient 374-2006-AIA. Per a les modificacions de l'actual expedient que puguen afectar el conjunt de l'explotació seran aplicables tant les mesures de l'estudi d'impacte ambiental com els condicionants del present informe d'impacte ambiental redactat sobre la base d'aquestes.  
  
Tercer  
D'acord amb el que es disposa en els articles 47.3 i 47.4 de la Llei 21/2013, de 9 de desembre, d'avaluació ambiental, modificada per la Llei 9/2018, el present informe d'impacte ambiental es publicarà en el Diari Oficial de la Generalitat Valenciana i perdrà la seua vigència i cessarà en la producció dels efectes que li són propis si una vegada publicat, no s'ha procedit a l'autorització del projecte en el termini màxim de quatre anys des de la seua publicació.  
  
Quart  
D'acord amb el que es disposa en l'article 47.5 de la Llei 21/2013, de 9 de desembre, d'avaluació ambiental, modificada per la Llei 9/2018, l'informe d'impacte ambiental no serà objecte de cap recurs sense perjudici dels que, si escau, pertoquen en via administrativa o judicial enfront de l'acte d'autorització del projecte.  
  
València, 5 de març de 2019.- El director general de Medi Natural i d'Avaluació Ambiental: Antoni Marzo i Pastor.»  
  
València, 5 d'abril de 2019.- El director general de Medi Natural i d'Avaluació Ambiental: Antoni Marzo i Pastor.